PMIndiaData/PMIndiaSum huggingface dataset:
प्रधानमंत्री ने गुजरात के केवडिया में सैन्य कमांडरों के संयुक्त सम्मेलन के समापन सत्र को संबोधित किया

प्रधानमंत्री श्री नरेन्द्र मोदी ने आज गुजरात के केवडिया में रक्षा मंत्रालय द्वारा आयोजित सैन्य कमांडरों के संयुक्त सम्मलेन के समापन सत्र को संबोधित किया। चीफ ऑफ डिफेंस स्टाफ ने इस साल के सम्मेलन के दौरान हुई चर्चाओं के बारे में प्रधानमंत्री को जानकारी दी। प्रधानमंत्री ने सम्मेलन की संरचना और एजेंडे की सराहना की। उन्होंने विशेष तौर पर इस साल के सम्मेलन में जूनियर कमीशंड अधिकारियों और गैर-कमीशंड अधिकारियों को शामिल करने की प्रशंसा की। राष्ट्रीय रक्षा प्रणाली के सर्वोच्च नागरिक और सैन्य नेतृत्व से बात करते हुए प्रधानमंत्री ने कोविड महामारी और उत्तरी सीमा पर पैदा हुए चुनौतीपूर्ण हालात के संदर्भ में पिछले एक साल में भारतीय सशस्त्र बलों द्वारा दिखाए गए दृढ़ संकल्प की जमकर प्रशंसा की। प्रधानमंत्री ने राष्ट्रीय सुरक्षा प्रणाली में स्वदेशीकरण को बढ़ाने के महत्व पर बल दिया, जिसमें न केवल उपकरण और हथियार बल्कि सशस्त्र बलों के प्रचलित सिद्धांतों, प्रक्रियाओं और रीति-रिवाज भी शामिल हैं। उन्होंने राष्ट्रीय सुरक्षा ढांचे के सैन्य और नागरिक दोनों हिस्सों में जनशक्ति नियोजन को सुदृढ़ करने की आवश्यकता पर जोर दिया। उन्होंने एक समग्र दृष्टिकोण का भी आह्वान किया जो सिविल-सैन्य साइलो (अलग होने की स्थिति) को खत्म करने और फैसले लेने की गति तेज करने पर केंद्रित हो। उन्होंने सेवाओं को सलाह भी दी कि विरासत में मिली उन प्रणालियों और प्रथाओं से छुटकारा पाएं, जो अपनी उपयोगिता और प्रासंगिकता को खो चुकी हों। तेजी से बदलते तकनीकी परिदृश्य का जिक्र करते हुए प्रधानमंत्री ने भारतीय सेना को 'भविष्य की सेना' के रूप में विकसित करने की आवश्यकता पर प्रकाश डाला। प्रधानमंत्री ने कहा कि देश अगले साल अपनी आजादी के 75 साल मनाएगा। उन्होंने सशस्त्र बलों से इस अवसर का उपयोग उन गतिविधियों और पहलों को करने में कहा जो देश के युवाओं को प्रेरित करें। एसजी/एएम/एएस/डीसी
प्रधानमंत्री ने असम में भारत के सबसे लंबे पुल का उद्घाटन किया, ढोला में जनसभा को संबोधित किया

प्रधानमंत्री श्री नरेन्‍द्र मोदी ने आज असम में ब्रह्मपुत्र नदी पर बने भारत के सबसे लंबे पुल- 9.15 किलोमीटर लंबा ढोला-सादिया पुल का उद्घाटन किया। प्रधानमंत्री के रूप में उनकी शपथ ग्रहण की तीसरी वर्षगांठ पर यह उनका पहला कार्य था । इस पुल के इस्‍तेमाल से असम और अरुणाचल प्रदेश के बीच संपर्क काफी बेहतर हो जाएगा और यात्रा समय में उल्‍लेखनीय कमी आएगी। उद्घाटन के लिए पट्टिका का अनावरण करने के बाद प्रधानमंत्री कुछ मिनटों तक पुल की यात्रा की ओर पैदल चले। बाद में ढोला में आयोजित एक जनसभा को संबोधित करते हुए प्रधानमंत्री ने कहा कि इस पुल के उद्घाटन से इस क्षेत्र के लोगों की लंबी प्रतीक्षा की घड़ी अब खत्‍म हो गई है। प्रधानमंत्री ने कहा कि विकास के लिए बुनियादी ढांचा काफी महत्‍वपूर्ण है और केंद्र सरकार लोगों के सपने और आकांक्षाओं को पूरा करने की कोशिश कर रही है। उन्‍होंने कहा कि इस पुल से असम और अरुणाचल प्रदेश के बीच कनेक्टिविटी बेहतर होगी और बड़े पैमाने पर आर्थिक विकास के द्वार खुलेंगे। उन्‍होंने कहा कि देश के पूर्वी और पूर्वोत्तर भाग में आर्थिक विकास की जबरदस्‍त संभावनाएं मौजूद हैं और यह पुल इस संदर्भ में केंद्र सरकार के दृष्टिकोण का महत्‍वपूर्ण अंग है। प्रधानमंत्री ने कहा कि यह पुल आम लोगों के जीवन में सकारात्‍मक बदलाव लाएगा। उन्‍होंने कहा कि केंद्र सरकार जलमार्गों के विकास पर भी काफी जोर दे रही है। प्रधानमंत्री ने कहा कि पूर्वोत्तर का देश के अन्‍य भागों से बेहतर कनेक्टिविटी सुनिश्चित करना केंद्र सरकार की प्राथमिकताओं में शामिल है और इस संदर्भ में काम काफी तेजी से प्रगति पर है। उन्‍होंने कहा कि पूर्वोत्तर में बेहतर कनेक्टिविटी होने से इस क्षेत्र को दक्षिण पूर्व एशिया की अर्थव्‍यवस्‍था से भी जोड़ा जा सकेगा। प्रधानमंत्री ने पूर्वोत्तर क्षेत्र में पर्यटन की अपार संभावनाओं के बारे में भी बताया। उन्‍होंने कहा कि केंद्र सरकार ने ढोला-सादिया पुल का नाम महान संगीतकार, गीतकार एवं कवि भूपेन हजारिका के नाम पर रखने का निर्णय लिया है।
वर्ष 2020 में 36वीं अंतर्राष्ट्रीय भूवैज्ञानिक कांग्रेस का आयोजन करने के लिए सोसायटी के गठन को अनुमति

प्रधानमंत्री श्री नरेन्‍द्र मोदी की अध्‍यक्षता में मंत्रिमंडल की बैठक में वर्ष 2020 में 36वीं अंतर्राष्ट्रीय भूवैज्ञानिक कांग्रेस का आयोजन करने और भारतीय उपमहाद्वीप में भूगर्भ विज्ञान को प्रोत्साहन देने के लिए भारतीय सोसायटी पंजीकरण अधिनियम,1860 के अंतर्गत “36वीं अंतर्राष्ट्रीय भूवैज्ञानिक कांग्रेस” सोसायटी के गठन को अनुमति प्रदान की। कांग्रेस का आयोजन राष्ट्रीय राजधानी क्षेत्र में 2 से 6 मार्च, 2020 तक किया जाएगा। वर्ष 2018-19 तक प्रारंभिक तैयारी के लिए मंत्रिमंडल द्वारा 52 करोड़ रुपए की राशि पहले ही स्वीकृत की जा चुकी है और मुख्य कार्यक्रम से एक वर्ष पहले लागत की फिर से गणना करने पर अतिरिक्त राशि आवंटित की जाएगी। 36वीं अंतर्राष्ट्रीय भूवैज्ञानिक कांग्रेस( आईजीसी) का आयोजन खान और पृथ्वी विज्ञान मंत्रालय द्वारा संयुक्त रूप से देश के वैज्ञानिकों और सह-मेजबान पड़ोसी देशों के सहयोग के साथ किया जाएगा। आशा है कि कांफ्रेस में विश्व भर से सात हजार से अधिक भूवैज्ञानिक भाग लेगें। इस भूवैज्ञानिक कांग्रेस से संपूर्ण भूवैज्ञानिक समुदाय और भू विज्ञान से जुडे मुद्दे जिसमें खान अन्वेषण,खनन, पर्यावरणीय प्रबंधन, जलवायु परिवर्तन अध्ययन,प्राकृतिक आपदाओं का प्रबंधन आदि क्षेत्रो को लाभ प्राप्त होगा । इससे देश में भू-पर्यटन को भी प्रोत्साहन मिलेगा। कांफ्रेस के दौरान एक प्रदर्शनी “जियोएक्सपो-2020” का आयोजन भी किया जाएगा। जिसमें विश्व भर की प्रमुख खनन और धातु अन्वेषण कंपनिया भाग लेंगी। प्रदर्शनी में खनन,धातु अन्वेषण और आधारभूत ढांचे के विकास में लगी कंपनिया भाग लेंगी। इससे खनन के क्षेत्र में भारत की क्षमताओं का विश्व के सामने प्रदर्शन हो सकेगा जिससे इन क्षेत्रों में विदेशी निवेश के अवसर सृजित हो सकेगें। 36वीं अंतर्राष्ट्रीय भूवैज्ञानिक कांग्रेस( आईजीसी) का आयोजन “भूविज्ञान-दीर्धकालिक विकास के लिए मूल विज्ञान” विषय पर किया जा रहा है। समारोह के आयोजन से देश में भूविज्ञान और भूवैज्ञानिक अनुसंधान को वैश्विक चुनौतियों को हासिल करने और प्राकृतिक संसाधनों की निरंतर खोज की चुनौती को प्राप्त करने का अवसर मिलेगा। भारतीय उपमहाद्वीप में दस हजार से अधिक भूवैज्ञानिक हैं जो विभिन्न राष्ट्रीय संगठनों और संस्थानों,विश्वविद्यालयों,उद्योगों और निजी क्षेत्र के उद्यमो में खनन अन्वेषण,भू-तकनीकी खोज,भूवैज्ञानिक मानचित्रण और मूल भूवैज्ञानिक संबधी गतिविधियों के अनुसंधान और विकास में कार्यरत हैं। पृष्ठभूमि:- भारत ने अगस्त 2012 में ब्रिस्बेन,आस्ट्रेलिया में आयोजित 34वीं अंतर्राष्ट्रीय भूवैज्ञानिक कांग्रेस में सह-मेजबान पडोसी देशों बांग्लादेश,नेपाल,पाकिस्तान और श्रीलंका के साथ 36वें अंतर्राष्ट्रीय भूवैज्ञानिक कांग्रेस के आयोजन का प्रस्ताव रखा था और इस प्रस्ताव को विश्व भर के भूवैज्ञानिक समुदाय का अपार समर्थन मिला।
प्रधानमंत्री ने अधिक निवेश आकर्षित करने के लिए जम्मू-कश्मीर के प्रयासों की सराहना की

प्रधानमंत्री श्री नरेन्‍द्र मोदी ने जम्‍मू-कश्‍मीर में और अधिक निवेश आकर्षित करने के प्रयासों की सराहना की है। जम्मू-कश्मीर के उपराज्यपाल श्री मनोज सिन्हा के ट्वीट के जवाब में, प्रधानमंत्री ने ट्वीट किया, "जम्मू और कश्मीर में अधिक निवेश आकर्षित करने और लोगों के लिए ज्यादा से ज्यादा अवसर सुनिश्चित करने के अनुकरणीय प्रयास।"
प्रधानमंत्री ने लोसर पर्व के अवसर पर लोगों को शुभकामनाएं दीं

प्रधानमंत्री श्री नरेन्द्र मोदी ने लोसर पर्व के अवसर पर लोगों को बधाई और शुभकामनाएं दी हैं। प्रधानमंत्री ने ट्वीट किया; “लोसर पर्व”, जो लद्दाख में नव वर्ष के रूप में पूरे उत्साह के साथ मनाया जाता है, के अवसर पर सभी को शुभकामनाएं। आज शुरू होने वाला यह वर्ष सभी के जीवन में खुशियां और खुशहाली लाए। इस वर्ष में सभी की मनोकामनाएं पूरी हों।”
प्रधानमंत्री और फ्रांस के राष्ट्रपति श्री फ्रांस्वा ओलांद ने पुरातात्विक निष्कर्षों के प्रदर्शन के लिए चंडीगढ़ के संग्रहालय का दौरा किया

प्रधानमंत्री श्री नरेन्‍द्र मोदी और फ्रांस के राष्ट्रपति श्री फ्रांस्वा ओलांद ने भारत की राजकीय यात्रा के दौरान अपने कार्यक्रमों के एक हिस्‍से के रूप में आज चंडीगढ़ में राजकीय संग्रहालय और आर्ट गैलरी का संयुक्त रूप से दौरा किया। दोनों नेताओं ने हिमालय की तलहटी से पुरातात्विक निष्कर्षों के प्रदर्शनों का अवलोकन किया जो संभवत: 2.6 मिलियन वर्ष पूर्व मानवीय गतिविधियों को दर्शाते हैं और इन्‍हें मानव अस्‍तित्‍व की सबसे पुराने ज्ञात अवशेष बनाते हैं। यह महत्‍वपूर्ण खोज भारत की पुरातत्व और मानव विज्ञान अनुसंधान सोसायटी और फ्रांस के राष्‍ट्रीय प्राकृतिक इतिहास संग्रहालय के मध्‍य हुए सहयोग अनुबंध के तत्‍वाधान के अधीन फ्रांस के राष्‍ट्रीय प्राकृतिक इतिहास संग्रहालय के प्रागितिहास विभाग और चंडीगढ़ की पुरातात्‍विक एवं मानव विज्ञान अनुसंधान सोसायटी के दरम्‍यान सहयोग और सात वर्ष के व्‍यापक अनुसंधान का परिणाम है। इस प्राकृतिक खोज में चंडीगढ़ के पास मसोल क्षेत्र के 50 एकड़ में फैले भू-भाग में अनेक स्‍थानों से एकत्र किए गए 200 क्वार्टजाइट औजारों सहित लगभग 1500 जीवाश्‍म वस्‍तुएं शामिल हैं। इस पुरातात्विक खोज से संबंधित अनुसंधान कार्य पेलेवॉल समीक्षा में लेखों के रूप में प्रकाशित किया जा रहा है। प्रधानमंत्री और राष्ट्रपति ओलांद ने इस खोज के लिए भारत-फ्रांस की टीम को उनके संयुक्‍त अनुसंधान कार्य के लिए बधाई दी। उन्‍होंने इस सफलता को अपनी साझा सांस्कृतिक विरासत की पुनर्खोज, संरक्षण और सवंर्द्धन में भारत और फ्रांस के दरम्‍यान दीर्घकालीन सांस्‍कृतिक संबंधों और स्‍थायी सहयोग के लिए सफल द्विपक्षीय सहयोग का जीता जागता उदाहरण बताया। उन्‍होंने उम्‍मीद जाहिर की कि इस तरह की खोजों से भविष्य में संयुक्त प्रयासों को और अधिक गति मिलेगी।
प्रधानमंत्री 7 दिसंबर को आगरा मेट्रो परियोजना के निर्माण कार्य का उद्घाटन करेंगे

प्रधानमंत्री श्री नरेन्‍द्र मोदी 7 दिसंबर, 2020 को दोपहर 12:00 बजे वीडियो कॉन्फ्रेंसिंग के माध्यम से आगरा मेट्रो परियोजना के निर्माण कार्य का उद्घाटन करेंगे। आगरा के 15 बटालियन पीएसी परेड मैदान में होने वाले इस कार्यक्रम में केंद्रीय आवास एवं शहरी कार्य मंत्री श्री हरदीप सिंह पुरी, उत्तर प्रदेश के मुख्यमंत्री श्री योगी आदित्यनाथ तथा अन्य गणमान्य व्यक्ति भी शामिल होंगे। आगरा मेट्रो परियोजना के बारे में आगरा मेट्रो परियोजना में 2 गलियारे शामिल हैं, जिनकी कुल लंबाई 29.4 किलोमीटर है। ये गलियारे ताजमहल, आगरा का किला, सिकंदरा जैसे प्रमुख पर्यटक केन्द्रों को रेलवे स्टेशनों और बस अड्डों से जोड़ते हैं। इस परियोजना से आगरा शहर की 26 लाख आबादी को लाभ होगा और हर साल आगरा आने वाले 60 लाख से अधिक पर्यटकों की जरूरतें भी पूरी होंगी। यह परियोजना ऐतिहासिक शहर आगरा को पर्यावरण के अनुकूल एक मास रैपिड ट्रांजिट सिस्टम प्रदान करेगी। इस परियोजना की अनुमानित लागत 8,379.62 करोड़ रुपये होगी और यह 5 वर्षों में पूरी होगी। इससे पहले, 8 मार्च, 2019 को प्रधानमंत्री ने ‘सीसीएस एयरपोर्ट से मुंशीपुलिया’ तक 23 किमी लंबे संपूर्ण उत्तर-दक्षिण गलियारे पर लखनऊ मेट्रो के व्यावसायिक संचालन शुरू करने के साथ-साथ आगरा मेट्रो परियोजना का उद्घाटन किया था।
प्रधानमंत्री ने विश्व सांस्कृतिक महोत्सव के उद्घाटन समारोह को संबोधित किया

प्रधानमंत्री श्री नरेन्द्र मोदी ने आज नई दिल्ली में विश्व सांस्कृतिक महोत्सव के उद्घाटन समारोह को संबोधित किया। इस महोत्सव का आयोजन आर्ट ऑफ लिविंग फॉउंडेशन के द्वारा मानवता की सेवा में संगठन के 35 वर्ष पूर्ण होने के उपलक्ष्य में किया जा रहा है। विश्व सांस्कृतिक महोत्सव के लिए दुनियाभर से दिल्ली में एकत्र हुए लोगों का अभिवादंन करने हुए, प्रधानमंत्री ने 150 देशों में आर्ट ऑफ लिविंग फॉउंडेशन के द्वारा किए जा रहे महान कार्य के लिए श्री श्री रवि शंकर को शुभकामनाएं दीं। श्री नरेन्द्र मोदी ने मंगोलिया में ऑर्ट ऑफ लिविंग फॉउंडेशन के द्वारा आयोजित स्वागत कार्यक्रम का स्मरण करते हुए कहा कि भारत में विश्व को योगदान करने के लिए बहुत कुछ है, लेकिन इस संदर्भ में कुछ भी कर सकने के लिए, सबसे पहले भारतीय संस्कृति की विशिष्टता और व्यापकता की सराहना करने की आवश्यकता है। उन्होंने कहा कि ऑर्ट ऑफ लिविंग के माध्यम से विश्व में भारत की सराहना हुई है। “ऑर्ट ऑफ लिविंग” के व्यापक दायरे की चर्चा करते हुए, प्रधानमंत्री ने कहा कि विपरीत परिस्थितियों में किसी लक्ष्य को प्राप्त करने के लिए दृढ़ संकल्प के रूप में ऑर्ट ऑफ लिविंग की आवश्यकता होती है। प्रधानमंत्री के संबोधन से पूर्व बड़ी संख्या में दुनिया भर से आए गणमान्य व्यक्तियों ने भी कार्यक्रम में अपना संबोधन दिया। इस विश्व सांस्कृतिक महोत्सव में हो रहे विविध सांस्कृतिक कार्यक्रमों में बड़ी संख्या में प्रतिभागी शामिल हो रहे हैं।
प्रधानमंत्री ने कोटा, राजस्थान में सड़क दुर्घटना के मृतकों के प्रति शोक व्यक्त किया

प्रधानमंत्री राष्ट्रीय आपदा कोष से पीड़ितों के लिये अनुग्रह राशि मंजूर प्रधानमंत्री श्री नरेन्द्र मोदी ने कोटा, राजस्थान में हुई एक सड़क दुर्घटना के मृतकों के प्रति गहरा दुख व्यक्त किया है। प्रधानमंत्री ने पीड़ितों के लिये प्रधानमंत्री राष्ट्रीय आपदा कोष से अनुग्रह राशि को भी मंजरी दी है। प्रधानमंत्री कार्यालय की एक ट्वीट में कहा गया हैः “राजस्थान के कोटा में हुआ हादसा अत्यंत पीड़ादायक है। इसमें जिन लोगों को अपनी जान गंवानी पड़ी है, उनके परिजनों के प्रति मैं अपनी संवेदना प्रकट करता हूं। ईश्वर उन्हें इस अपार दुख को सहने की शक्ति प्रदान करे: प्रधानमंत्री “ “प्रधानमंत्री राष्ट्रीय आपदा कोष से कोटा की शोकपूर्ण दुर्घटना के मृतकों के निकटस्थ परिजनों को दो-दो लाख रुपये दिये जायेंगे। घायलों को 50-50 हजार रुपये प्रदान किये जायेंगेः प्रधानमंत्री।”
प्रधानमंत्री ने महाराजा सूरजमल को उनकी जयंती पर श्रद्धांजलि दी

प्रधानमंत्री श्री नरेन्द्र मोदी ने महाराजा सूरजमल को उनकी जयंती पर श्रद्धांजलि दी है। प्रधानमंत्री ने एक ट्वीट में कहा; "महान योद्धा और जन-जन के लिए अपना जीवन समर्पित करने वाले महाराजा सूरजमल जी को उनकी जयंती पर मेरा शत-शत नमन।"
प्रधानमंत्री ने महात्मा गांधी और लाल बहादुर शास्त्री को उनकी जयंती के अवसर पर श्रद्धांजलि अर्पित की

प्रधानमंत्री श्री नरेंद्र मोदी ने महात्मा गांधी और लाल बहादुर शास्त्री को उनकी जयंती के अवसर पर श्रद्धांजलि अर्पित की। प्रधानमंत्री ने कहा, “गांधी जयंती पर राष्ट्रपिता को शत्-शत् नमन। आज से हम पूज्य बापू के 150 वें जयंती वर्ष में प्रवेश कर रहे हैं। उनके सपनों को पूर्ण करने का हम सभी के पास यह एक बहुत बड़ा अवसर है। सौम्य व्यक्तित्व, कुशल नेतृत्व और बुलंद हौसले के प्रतीक लाल बहादुर शास्त्री जी को उनकी जयंती पर विनम्र श्रद्धांजलि।”
भारत और मालदीव के बीच स्वास्थ्य के लिए हस्ताक्षरित सहमति पत्र

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने स्वास्थ्य क्षेत्र में सहयोग के लिए भारत और मालदीव के बीच हस्ताक्षरित सहमति पत्र (एमओयू) को अपनी पूर्वव्यापी मंजूरी दे दी है। इस एमओयू पर जनवरी, 2014 में हस्ताक्षर किए गए थे। उपर्युक्त सहमति पत्र के दायरे में सहयोग के निम्नलिखित क्षेत्रों को कवर किया गया हैः- (i). चिकित्सा डॉक्टरों, अधिकारियों, अन्य स्वास्थ्य पेशेवरों (प्रोफेशनल) और विशेषज्ञों का आदान-प्रदान एवं प्रशिक्षण। (ii). मानव संसाधनों के विकास में सहायता और स्वास्थ्य सुविधाओं की स्थापना। (iii). चिकित्सा एवं स्वास्थ्य अनुसंधान का विकास। (iv). स्वास्थ्य क्षेत्र एवं जन स्वास्थ्य सेवाओं का प्रबंधन। (v). जेनेरिक एवं आवश्यक दवाओं की खऱीद और दवा आपूर्ति की प्राप्ति में सहायता। (vi). स्वास्थ्य को बढ़ावा देना और बीमारी की रोकथाम। (vii). पारंपरिक और पूरक चिकित्सा। (viii). टेलीमेडिसिन और; (ix). पारस्परिक निर्णय के आधार पर सहयोग का कोई अन्य क्षेत्र। इस एमओयू से विशेषकर मानव संसाधनों के विकास एवं स्वास्थ्य सेवाओं के लिए मालदीव को सहायता देने हेतु दोनों देशों के बीच सहयोग में और ज्यादा वृद्धि सुनिश्चित होगी। स्वास्थ्य क्षेत्र में सहयोग बढ़ने के फलस्वरूप दोनों देशों के बीच गाढ़ी दोस्ती एवं संबंधों को बढ़ावा मिलेगा।
प्रधानमंत्री श्री नरेन्द्र मोदी और कोरिया गणराज्य के राष्ट्रपति महामहिम मून जे-इन के बीच फोन पर बातचीत हुई

प्रधानमंत्री श्री नरेन्द्र मोदी ने आज कोरिया गणराज्य के राष्ट्रपति महामहिम मून जे-इन के साथ फोन पर बातचीत की। दोनों नेताओं ने कोविड-19 महामारी के खिलाफ लड़ाई की प्रगति, अंतर्राष्ट्रीय मूल्य श्रृंखलाओं में चल रहे विविधीकरण, एक पारदर्शी, विकासोन्मुखी और नियमों पर आधारित वैश्विक व्यापारिक व्यवस्था को बनाये रखने की जरूरत और विश्व व्यापार संगठन की अहम भूमिका समेत प्रमुख वैश्विक गतिविधियों पर विचार-विमर्श किया। दोनों नेता उपरोक्त मुद्दों पर संपर्क में बने रहने और सभी क्षेत्रों में द्विपक्षीय सहयोग में तेजी लाने पर सहमत हुए।
प्रधानमंत्री न्‍यूयॉर्क शहर में जी-4 शिखर सम्‍मेलन में शामिल होंगे

प्रधानमंत्री सैन जोस आएंगे और टेस्‍ला मोटर्स का दौरा करेंगे, डि‍जिटल इंडिया और डिजिटल प्रौद्योगिकी रात्रि भोज के अवसर पर। प्रधानमंत्री श्री नरेन्‍द्र मोदी 26 सितम्‍बर, 2015 को न्‍यूयॉर्क शहर में आयोजित जी-4 शिखर सम्‍मेलन में शामिल होंगे। जी-4 समूह में भारत के अलावा ब्राजील, जर्मनी और जापान शामिल हैं। इस शिखर सम्‍मेलन में संयुक्‍त राष्‍ट्र सुरक्षा परिषद में सुधार करने के बारे में ध्‍यान दिया जाएगा। प्रधानमंत्री इसके बाद सैन जोस कैलिफोर्निया जाएंगे। वे टेस्‍ला मोटर्स का दौरा करेंगे और टिम कुक (एप्‍पल इंक.) , सत्य नडेला (माइक्रोसॉफ्ट), सुंदर पिचाई (गूगल) और शांतनु नारायण (एडोब) सहित आईटी कंपनियों के शीर्ष अधिकारियों से मुलाकात करेंगे। प्रधानमंत्री डिजिटल इंडिया और डिजिटल प्रौद्योगिकी रात्रि भोज के अवसर पर संबोधित करेंगे।
प्रधानमंत्री ने अंतर्राष्ट्रीय बाघ दिवस के अवसर पर बाघ संरक्षणवादियों के प्रयासों की सराहना की

प्रधानमंत्री श्री नरेन्‍द्र मोदी ने अंतर्राष्ट्रीय बाघ दिवस के अवसर पर बाघ संरक्षणवादियों के प्रयासों की सराहना की है। उन्होंने ट्वीट में कहा: “अंतर्राष्ट्रीय बाघ दिवस पर मैं उन सभी की सराहना करता हूं जो बाघ की रक्षा के लिए सक्रिय रूप से काम कर रहे हैं। आपको ये जानकर गर्व होगा कि भारत में 75,000 वर्ग किमी में फैले 52 बाघ अभयारण्य हैं। बाघ संरक्षण के सिलसिले में स्थानीय समुदायों को शामिल करने के लिए कई अभिनव उपाय किए जा रहे हैं।”
प्रधानमंत्री ने पद्म पुरस्कार से सम्मानित लोगों की सराहना की

प्रधानमंत्री श्री नरेंद्र मोदी ने इस वर्ष के पद्म पुरस्कार से सम्मानित होने वालों की सराहना की। श्री मोदी ने एक ट्वीट में कहा, ''हम सभी को पद्म पुरस्कारों से सम्मानित लोगों पर गर्व है। राष्ट्र और मानवता संबंधी उनके बड़े योगदान के लिए भारत उनका आभारी है। जीवन के विभिन्न क्षेत्रों से जुड़े ये असाधारण लोग दूसरों के जीवन में गुणात्मक परिवर्तन लाए हैं।''
श्रीलंका के वित्त मंत्री बेसिल राजपक्षे ने प्रधानमंत्री श्री नरेन्‍द्र मोदी से मुलाकात की

प्रधानमंत्री कार्यालय – 16 मार्च 2022भारत की आधिकारिक यात्रा पर श्रीलंका के वित्त मंत्री बेसिल राजपक्षे ने आज प्रधानमंत्री श्री नरेन्‍द्र मोदी से मुलाकात की। वित्त मंत्री राजपक्षे ने द्विपक्षीय आर्थिक सहयोग बढ़ाने के लिए दोनों देशों द्वारा की जा रही पहलों के बारे में प्रधानमंत्री को जानकारी दी और श्रीलंका की अर्थव्यवस्था के लिए भारत द्वारा दिए गए समर्थन के लिए धन्यवाद दिया। प्रधानमंत्री ने भारत की 'पड़ोस पहले' की नीति और उसके एस.ए.जी.ए.आर (इस क्षेत्र में सभी के लिए सुरक्षा और विकास) सिद्धांत में श्रीलंका की केंद्रीय भूमिका के बारे में बात की। उन्होंने दोहराया कि भारत, श्रीलंका के मित्रवत लोगों के साथ सदा खड़ा रहेगा। वित्त मंत्री राजपक्षे ने सांस्कृतिक क्षेत्र सहित, दोनों देशों के लोगों के बीच गहरे होते संबंधों का उल्लेख किया। प्रधानमंत्री ने बौद्ध और रामायण पर्यटन सर्किटों के संयुक्त प्रचार के जरिए पर्यटकों के प्रवाह में बढ़ोतरी की संभावना की ओर इशारा किया।
प्रधानमंत्री ने महात्मा गांधी जी और लाल बहादुर शास्त्री जी की जयंती के अवसर पर उन्हें श्रद्धाजंलि दी

प्रधानमंत्री श्री नरेन्द्र मोदी ने महात्मा गांधी जी और लाल बहादुर शास्त्री जी की जयंती के अवसर पर उन्हें श्रद्धाजंलि दी है। “पूज्य बापू को शत्-शत् नमन… मैं महात्मा गांधी को उनकी जयंती के अवसर पर नमन करता हूं।“ गांधीजी की सोच और उनके विचार हमारे लिए हमेशा से प्रेरणादायक रहे हैं। हम गांधीजी के सपनों के भारत का निर्माण करने के लिए खुद को समर्पित करें। प्रधानमंत्री ने कहा, ”दृढ़ संकल्प, सरलता के प्रतीक, देश को “जय जवान, जय किसान” का नारा देने वाले श्री लाल बहादुर शास्त्री जी को उनकी जयंती पर शत्-शत् नमन!”
ईरान इस्लामी गणराज्य के विदेश मंत्री ने प्रधानमंत्री से मुलाकात की

भारत की सरकारी यात्रा पर आए ईरान इस्लामी गणराज्य के विदेश मंत्री श्री हुसैन अमीरबदोल्लाहियान ने आज प्रधानमंत्री श्री नरेन्द्र मोदी से शिष्टाचार भेंट की। गणमान्य व्यक्ति का स्वागत करते हुए, प्रधानमंत्री ने भारत और ईरान के बीच लंबे समय से चली आ रही सभ्यता और सांस्कृतिक संबंधों को गर्मजोशी से याद किया। दोनों नेताओं ने चल रही द्विपक्षीय सहयोग की पहलों पर चर्चा की। प्रधानमंत्री ने जोर देकर कहा कि दोनों देशों को कोविड के बाद के युग में आदान-प्रदान में तेजी लाने के लिए काम करना चाहिए। प्रधानमंत्री ने ईरान के विदेश मंत्री से राष्ट्रपति श्री इब्राहिम रायसी को भी अपनी बधाई प्रेषित करने का अनुरोध किया, और ईरान के राष्ट्रपति से जल्द से जल्द मुलाकात करने की आशा की।
प्रधानमंत्री एम्स में महत्वपूर्ण परियोजनाओं को समर्पित करेंगे तथा आधारशिला रखेंगे

प्रधानमंत्री श्री नरेंद्र मोदी कल 29 जून, 2018 को नई दिल्ली के अखिल भारतीय आयुर्विज्ञान संस्थान (एम्स) जाएंगे। वह एम्स में वृद्धजनों के लिए राष्ट्रीय केंद्र की आधारशिला रखेंगे। इसमें वृद्धजनों को मल्टी स्पेशलिटी चिकित्सा सेवा प्रदान की जाएगी। इसमें 200 जनरल वार्ड बिस्तर होंगे। इसी समारोह के दौरान प्रधानमंत्री सफदरजंग अस्पताल के 555 बिस्तर वाले सुपर स्पेशलिटी ब्लॉक का उद्घाटन करेंगे। प्रधानमंत्री सफदरजंग अस्पताल में 500 बिस्तर वाले नये इमरजेंसी ब्लॉक, एम्स में 300 बिस्तर वाले पावर ग्रिड विश्राम सदन तथा एम्स, अंसारी नगर तथा ट्रॉमा सेंटर के बीच वाहन आवाजाही वाली सुरंग को समर्पित करेंगे।
मंत्रिमंडल ने ‘भारत और इथोपिया के बीच सूचना, संचार और मीडिया के क्षेत्र में सहयोग’ पर करार को मंजूरी दी

प्रधानमंत्री श्री नरेन्‍द्र मोदी की अध्‍यक्षता में मंत्रिमंडल ने ‘भारत और इथोपिया के बीच सूचना, संचार और मीडिया के क्षेत्र में सहयोग पर करार पर हस्‍ताक्षर को अपनी मंजूरी प्रदान कर दी है। इसका उद्देश्‍य दोनों देशों के बीच सूचना, संचार और मीडिया के बढ़ते प्रभाव के दृष्‍टिगत सूचना के प्रकटीकरण और समावेशी विकास के लिए इसका इस्‍तेमाल करना है। इससे आदान-प्रदान कार्यक्रमों के माध्‍यम से व्‍यक्ति से व्‍यक्ति संपर्क को भी बढ़ावा मिलेगा। इससे सूचना, संचार और मीडिया के क्षेत्र में सर्वोत्‍तम पद्धतियों को दोनों देशों के बीच साझा करने का भी अवसर मिलेगा। इस करार से रेडियो, प्रिंट मीडिया, टेलीविजन, सोशल मीडिया जैसे जन संचार माध्‍यमों आदि में सहयोग को बढ़ावा मिलेगा और दोनों देशों के बीच जनता के प्रति जवाबदेही के अवसर भी मुहैया होंगे। यह करार संस्‍थागत फ्रेमवर्क के माध्‍यम से दोनों देशों के बीच प्रतिनिधिमंडलों के आदान-प्रदान, उन्‍हें एक-दूसरे की सर्वोत्‍तम पद्धतियों से सीख हासिल करने, साम्‍यता और सम्‍पूर्णत: के अवसर मुहैया कराएगा।
प्रधानमंत्री ने चक्रवाती तूफान हुदहुद द्वारा मचाई गई तबाही के बाद जारी राहत एवं बचाव कार्यों की समीक्षा की

प्रधानमंत्री श्री नरेन्‍द्र मोदी ने चक्रवाती तूफान हुदहुद से प्रभावित क्षेत्रों में राहत एवं बचाव कार्यों की ताजा स्थिति की समीक्षा के लिए आज शाम महाराष्‍ट्र से लौटने के तत्‍काल बाद उच्‍च स्‍तरीय बैठक की अध्‍यक्षता की। प्रधानमंत्री कल विशाखापत्‍तनम का दौरा कर वहां के हालात का जायजा लेंगे। प्रधानमंत्री ओडिशा के तूफान प्रभावित क्षेत्रों का हवाई सर्वेक्षण भी करेंगे। प्रधानमंत्री को बैठक के दौरान तूफान से इन राज्‍यों में सड़कों, रेल लाइनों, इमारतों, बिजली और संचार व्‍यवस्‍था जैसी ढांचागत सुविधाओं को हुए भारी नुकसान के बारे में जानकारी दी गई। इसके साथ ही प्रधानमंत्री को वहां जारी राहत एवं बचाव कार्यों के अलावा आवश्‍यक चीजों जैसे खाद्य पदार्थ, पेयजल और ईंधन की आपूर्ति सु‍निश्चित करने के लिए उठाए गए कदमों से भी अवगत कराया गया। प्रधानमंत्री को यह जानकारी दी गई कि तूफान के चलते खेतों में खड़ी फसलों को हुए वास्‍तविक नुकसान का आकलन अगले कुछ दिनों में कर लिया जाएगा। प्रधानमंत्री ने केंद्र सरकार के शीर्ष अधिकारियों को तूफान प्रभावित राज्‍यों के अधिकारियों के साथ मिलकर काम लगातार जारी रखने का निर्देश दिया है ताकि वहां बचाव व राहत कार्यों में कोई कमी न रह जाए। प्रधानमंत्री ने इस तूफान से सबक सीखने और सभी पक्षों के साथ मिलकर उन क्षेत्रों के लिए और ज्‍यादा सटीक आपदा प्रबंधन योजनाएं तैयार करने की जरूरत पर बल दिया है, जहां इस तरह की आपदाओं का खतरा बना रहता है।
प्रधानमंत्री ने क्रिसमस पर राष्ट्र को बधाई दी

प्रधानमंत्री श्री नरेंद्र मोदी ने राष्‍ट्र को क्रिसमस पर अपनी शुभकामनाएं दी है। अपने संदेश में उन्‍होंने कहा – मैरी क्रिसमस! हम ईसा मसीह के जीवन और शिक्षाओं को याद करते हैं और जश्‍न मनाते हैं। शांति, एकता और करूणा का संदेश हम सभी को प्रेरणा प्रदान करता है।
भारत-वियतनाम के नेताओं का वर्चुअल शिखर सम्मेलन

प्रधानमंत्री श्री नरेन्द्र मोदी ने समाजवादी गणतंत्र वियतनाम के प्रधानमंत्री महामहिम गुयेन जुआन फुक के साथ वर्चुअल बैठक की। दोनों प्रधानमंत्रियों ने मौजूदा द्विपक्षीय सहयोग की पहलों की समीक्षा की। इस दौरान क्षेत्रीय और वैश्विक मुद्दों पर भी चर्चा हुई। भविष्य में भारत-वियतनाम व्यापक रणनीतिक साझेदारी का मार्गदर्शन करने के लिए शिखर सम्मेलन के दौरान 'शांति, समृद्धि और लोगों के लिए एक संयुक्त दृष्टिकोण' दस्तावेज को अपनाया गया। दोनों नेताओं ने संयुक्त दृष्टिकोण को लागू करने के लिए साल 2021-2023अवधि की कार्ययोजना पर हस्ताक्षर किए जाने का भी स्वागत किया। दोनों नेताओं ने अनुबंध के सभी क्षेत्रों में द्विपक्षीय सहयोग बढ़ाने के महत्व पर बल दिया। वे एक दूसरे की राष्ट्रीय विकास प्राथमिकताओं में सहयोग करने और एक शांतिपूर्ण, स्थिर, सुरक्षित, मुक्त, खुला, समावेशी और नियमों पर आधारित हिंद-प्रशांत क्षेत्र के साझा उद्देश्य के लिए एक साथ काम करने पर सहमत हुए। उन्होंने कोविड-19 महामारी समेत आम वैश्विक चुनौतियों के खिलाफ सहयोग बढ़ाने की अपनी प्रतिबद्धता भी जताई। वे महामारी के खिलाफ टीकों तक पहुंच सुनिश्चित करने के लिए सक्रिय सहयोग बनाए रखने पर सहमत हुए। कई वैश्विक और क्षेत्रीय मुद्दों पर विचारों की समानता के आधार पर नेताओं ने फैसला किया कि भारत और वियतनाम संयुक्त राष्ट्र सुरक्षा परिषद (जहां दोनों 2021 में परिषद की अध्यक्षता करेंगे) समेत अन्य बहुपक्षीय मंचों पर समन्वय के साथ काम करेंगे। क्षेत्र में सभी के लिए साझा सुरक्षा, समृद्धि और तरक्की हासिल करने के लिए भारत के हिंद-प्रशांत महासागरीय पहल और हिंद-प्रशांत पर आसियान के आउटलुक के बीच एकरूपता के आधार पर दोनों प्रधानमंत्री समुद्री क्षेत्र नए और व्यावहारिक सहयोग बढ़ाने पर सहमत हुए। प्रधानमंत्री ने क्विक इम्पैक्ट प्रोजेक्ट्स, आईटीईसी और ई-आईटीईसी पहलों, पीएचडी फेलोशिप के साथ ही वियतनाम के एसडीजी, डिजिटल कनेक्टिविटी और विरासत संरक्षण वाली परियोजनाओं में सहयोग, विकास और क्षमता निर्माण साझेदारी के लिए भारत की प्रतिबद्धता दोहराई। दोनों प्रधानमंत्रियों ने वियतनाम को भारत सरकार द्वारा दी गई 100 मिलियन डॉलर की डिफेंस लाइन ऑफ क्रेडिट के सफल कार्यान्वयन और वियतनाम के निन्ह थुआन प्रांत में स्थानीय समुदाय के लाभ के लिए भारतीय सहायता अनुदान और सात विकास परियोजनाओं के पूर्ण होने पर प्रशंसा की। प्रधानमंत्री ने हाल ही में भारतीय पुरातत्व सर्वेक्षण (एएसआई) द्वारा वियतनाम में 'माई सन टेंपल' परिसर के जीर्णोद्धार और संरक्षण कार्य को लेकर विशेष संतुष्टि व्यक्त की और ऐसी अन्य परियोजनाओं में वियतनाम के साथ काम करने की पेशकश भी की।